b'\n_START_ARTICLE_\nAndrej Manfreda\n_START_SECTION_\nMladost in \xc5\xa1olanje\n_START_PARAGRAPH_\nAndrej Manfreda se je rodil 8. novembra 1908 v Kobaridu v hi\xc5\xa1i, kjer danes domuje knji\xc5\xbenica (Dom Andreja Manfreda). Po kon\xc4\x8dani ljudski \xc5\xa1oli v Kobaridu se je Andrej vpisal na Idrijsko realko. V \xc5\xa1olskem letu 1924\xe2\x80\x931925 se je prepisal v Videmski licej. Tam je branil narodne pravice Slovencev, sprejet je bil v organizacijo TIGR. Vodil je tudi dija\xc5\xa1ko dru\xc5\xa1tvo Adrija. Po kon\xc4\x8danem \xc5\xa1tudiju je od\xc5\xa1el v Padovo, kjer je za\xc4\x8del \xc5\xa1tudirati na Fakulteti za dru\xc5\xbebene in politi\xc4\x8dne vede. Ves \xc4\x8das \xc5\xa1tudija je organizirano deloval v TIGR-u, kjer je organiziral protifa\xc5\xa1isti\xc4\x8dne proteste ter razdeljeval letake. Svojo politi\xc4\x8dno dejavnost je zakril s \xc4\x8dlanstvom v univerzitetni fa\xc5\xa1isti\xc4\x8dni organizaciji GUF (Gruppo Universitario Fascista).\n_START_SECTION_\nObdobje preganjanja in odhod v zapor\n_START_PARAGRAPH_\nNjegovo delovanje kljub krinki ni ostalo skrito in 25. marca 1930 je bil aretiran. Italijani so ga zaprli najprej v gori\xc5\xa1kih, nato pa v koprskih zaporih. Od tam je bil pripeljan v znani rimski zapor Regina Coeli, kjer je bil zaprt v samici. Avgusta 1930 so ga premestili v tr\xc5\xbea\xc5\xa1ki zapor. Na prvem tr\xc5\xbea\xc5\xa1kem procesu je bil obsojen na 10 let zapora, ki jih je za\xc4\x8del prestajati v zaporu v Liguriji. Zaradi bolezni je bil preme\xc5\xa1\xc4\x8den v zaporni\xc5\xa1ko zdravili\xc5\xa1\xc4\x8de Pianosa. Tam se je spoznal in navdu\xc5\xa1il nad komunizmom ter v\xc4\x8dlanil v Komunisti\xc4\x8dno partijo Italije._NEWLINE_Ob rojstvu kraljevega sina je bil pomilo\xc5\xa1\xc4\x8den ter izpu\xc5\xa1\xc4\x8den na prostost, kjer je bil pod policijskim nadzorom. Tudi ta ga ni odvrnil od protifa\xc5\xa1isti\xc4\x8dnega delovanja, zato je bil leta 1936 ponovno aretiran ter obsojen na 14 let zapora zaradi prebiranja protifa\xc5\xa1isti\xc4\x8dnega tiska in odstranjevanja italijanske zastave. Zaradi slabega zdravja je bil preme\xc5\xa1\xc4\x8den v zaporni\xc5\xa1ko bolni\xc5\xa1nico Saluzzo, kjer je kasneje umrl.\n_START_SECTION_\nBolezen in smrt\n_START_PARAGRAPH_\nPrebivanje v zaporih je slabo vplivalo na zdravje Andreja Manfreda, kar se je pokazalo \xc5\xbee leta 1930. Plju\xc4\x8dna bolezen ga je ve\xc4\x8dkrat pripeljala iz zapora v zaporni\xc5\xa1ke bolni\xc5\xa1nice, zadnji\xc4\x8d leta 1943, ko ji je podlegel v nepojasnjenih okoli\xc5\xa1\xc4\x8dinah. Po vojni so ga pokopali v Kobaridu.\n_START_SECTION_\nObele\xc5\xbeja\n_START_PARAGRAPH_\nNjegova rojstna hi\xc5\xa1a je bila odkupljena s strani Ob\xc4\x8dine Kobarid in preurejena v Dom Andreja Manfreda. V njem se v pritli\xc4\x8dju in kleti nahaja kobari\xc5\xa1ki oddelek knji\xc5\xbenice Cirila Kosma\xc4\x8da Tolmin, medtem ko prvo nadstropje in podstre\xc5\xa1je zasedajo ob\xc4\x8dina in druge ustanove._NEWLINE_Po Andreju Manfredi nosi ime tudi Manfredova ulica v Kobaridu, ki je manj\xc5\xa1a ulica med Gregor\xc4\x8di\xc4\x8devo in Volari\xc4\x8devo ulico v sredi\xc5\xa1\xc4\x8du Kobarida._NEWLINE_Po njem je bil imenovan partizanski bataljon Andreja Manfreda, ki je bil ustanovljen v septembra 1943 z namenom obrambe novoustanovljene Kobari\xc5\xa1ke Republike, partizanskega osvobojenega ozemlja po kapitulaciji Italije. V ta bataljon so se zdru\xc5\xbeile obstoje\xc4\x8de partizanske \xc4\x8dete, ki so delovale v Kobaridu in okolici.'